Som ventet blev det en kompliceret kabale, der skulle lægges i Mariagerfjord Kommune, før borgmesteren kunne findes. Og det bliver igen Venstres Mogens Jespersen, der skal sidde for bordenden, når det nye byråd træder sammen. Da stemmerne var talt op stod Venstre og Dansk Folkeparti til et flertal, men Dansk Folkeparti ville vente på deres personlige stemmetal, inden de forhandlede. Da de kom frem til mødet, var Jørgen Hammer, Jan Andersen og folketingsmedlemmet Pia Adelsten valgt. Men de var uenige om støtten til Mogens Jespersen, så Pia Adelsteen gik, mens Jørgen Hammer og Jan Andersen lavede en bred aftale med Venstre, De Radikale og Konservative. Konstitueringen bliver derfor bred i fjordkommunen med en Venstre-borgmester og en viceborgmester fra Socialdemokratiet, Leif Skaarup. Efter fordelingen af formandsposterne er der to udvalg tilbage - Kultur & Familie og Arbejdsmarked. - Dem vil jeg snakke med Leif Skaarup om. Jeg har måske noget at give ham i stedet for det ene af dem. Det må vi snakke om. Jeg er interesseret i at lave en meget, meget bred konstituering, sagde Mogens Jespersen i nat.
I Mariagerfjord fastholder Mogens Jespersen borgmesterposten efter udstrakte forhandlinger med DF, De Konservative og De Radikale, der nu udgør hans parlamentariske flertal.